Formandsberetning 2012-2013 DFAS

Siden sidste generalforsamling er der holdt 4 bestyrelsesmøder. Der blev valgt to nye medlemmer til bestyrelsen ved sidste generalforsamling: Jens Kurt Johansen og Mostafa Benyahia. Selskabet har nu 73 medlemmer, 62 er også medlem af EFAS. Det sidste år er følgende nye medlemmer optaget: Jeanette Penny, Naja Bjørslev, Per Søndergaard, Peter Doering Jensen, Shirzad Ghadami og Thomas Danø Møller - velkommen til dem! Udmeldte: Henrik Nørholm Andersen, Jens Villiam S Sørensen og Kiran Anderson.

Der er efterhånden udviklet en god tradition for 1. maj fagligt møde, således også sidst, hvor emnet var osteochondrale læsioner i ankelleddet. Et velbesøgt møde på højt fagligt niveau. I forlængelse af sidste generalforsamling har bestyrelsen satset på at 1. maj mødet bliver det andet vigtige årlige nationale møde, efter mødet ved DOS kongressen. Et fællesnordisk møde koncept anses således ikke for relevant.

Som noget nyt har bestyrelsen planlagt et kadaver kursus på Panum Instituttet. Af forskellige årsager lykkedes det ikke at gennemføre kurset i september 2013 og kurset er blevet udskudt til foråret 2014 i stedet. Nærmere oplysninger vil blive fremsendt og bestyrelsen vil opfordre medlemmerne til at overveje om kolleger på afdelingen kunne have interesse i at deltage. Kurset er ment som et billigere alternativ til EFAS kadaver kursus, som afholdes årligt i Barcelona.

Som formand har jeg deltaget i en række møder i en arbejdsgruppe under SST, udpeget af DOS med henblik på at udforme nationale kliniske retningslinier for behandlingen af diabetiske fod sår. Retningslinierne er udkommet i sommers og kan findes på SST's hjemmeside. Jeg har ved alle møder vedholdende opfordret SST til at lægge en helt kort, skematisk udgave af de nationale kliniske retningslinier ud som en app. Langt de fleste yngre kolleger, som retningslinierne er henvendt til, bærer en smart phone i lommen, og jeg mener at en sådan app kan være en stor hjælp i den akutte situation i FAM, idet den er entydig og let tilgængelig. Aktuelt foreligger ikke en app, og det kan bekymre om kollegerne kan bruge SST hjemmesiden i den kliniske situation.

Kliniske retningslinier er i det hele taget et emne, som optager sundheds systemet i disse år, og der er krav om at der skal udformes retningslinier indenfor mange områder. Som deltager i DOS kvalitetsudvalg har vi fået den opgave, at selskabet udformer korte kliniske retningslinier for følgende sygdomstilstande: hallux valgus, hallux rigidus og de små tæers deformiteter. Ved generalforsamlingen den 23. oktober vil bestyrelsen opfordre til, at der dannes arbejdsgrupper udgået fra medlemmerne, med henblik på at udforme disse retningslinier. Jeg forestiller mig at jeg deltager i grupperne, og er link til DOS' kvalitetsudvalg. Michael Lohman, der er formand for DOO er også deltager i arbejdsgrupperne. Arbejdsprocessen kan være mail korrespondance og så et afsluttende møde i arbejdsgrupperne i relation til 1. maj møde eller DOS konferencen i oktober. Det forventes ikke, at der skal laves en komplet litteraturgennemgang på områderne, snarere en gennemgang af eksisterende retningslinier og så en tilpasning efter danske forhold.

Jeg har nu været formand for selskabet i 5 år og det er på tide med nye kræfter! Jeg afgår således som formand umiddelbart efter generalforsamlingen og kan være back up for den kommende formand det næste år.